***Baldur’s Gate*** (skrátene *BG* alebo *BG1*) je počítačová hra žánru RPG odohrávajúca sa vo fantasy svete Dungeons and Dragons – Forgotten Realms. Je prvou časťou série rovnakého názvu. Vyvinutá bola spoločnosťami *BioWare* a *Black Isle Studios* (divízia spoločnosti *Interplay Entertainment*).

Všeobecné informácie
--------------------

Hra využíva modifikované pravidlá druhého vydania Advanced Dungeons and Dragons. Prebieha v reálnom čase s možnosťou pozastavenia v ľubovolnom čase alebo pri konkrétnej udalosti (napríklad: nepriateľ/pasca v dohľade, postava napadnutá/zranená, zbraň nepoužiteľná, nepriateľ zabitý…). Taktiež existuje možnosť hrania na kolá, keď sa hra automaticky zastavuje v pravidelných intervaloch. Počet ovládaných postáv je obmedzený na šesť (hlavná postava a päť ďalších členov družiny – pôvodne NPC). 

Príbeh sa odohráva na kontinente Faerún, na Pobreží Mečov (Sword Coast) južne od mesta Baldur’s Gate. Na začiatku slabá a neskúsená skupina dobrodruhov cestuje krajinou, spĺňa rôzne úlohy a zabíja príšery. Postupne takto získava skúsenosti a lepšie vybavenie.

### Meno hlavnej postavy

Keďže pohlavie, výzor, povolanie a vlastnosti hlavného predstaviteľa závisia na výbere samotného hráča, nie je možné určiť jeho/jej meno. V novelách sa nazýva *Abdel Adrian*, v hráčskej komunite je často nazývaný *Charname*, ako skratka od anglického výrazu *charakter name* – meno postavy.

### Úvod

Hra sa začína citátom:

*„He who fights with monsters should look to it that he himself does not become a monster… when you gaze long into the abyss the abyss also gazes into you…"* (Friedrich Nietzsche – Beyond Good and Evil*)*

Vo voľnom preklade: *„Ten, kto bojuje s príšerami by si mal dávať pozor, aby sa jednou sám nestal… ak dlho hľadíš do priepasti, tá rovnako hľadí do teba…"*

Príbeh
------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Postava hráča a jeho/jej priateľka z detstva menom *Imoen* vyrastajú pod patronátom mága *Goriona*. Žijú v pevnosti *Candlekeep*, južne od mesta *Baldur’s Gate*. Onedlho sa ale začnú diať čudné veci na Pobreží mečov: produkcia železnej rudy sa zastaví a vyrobené predmety zo železa sa veľmi ľahko lámu. Na okolí sa taktiež objavia rôzny zločinci a banditi. Niektorí z nich sa pokúsia zabiť aj samotného hráča. *Gorion* zo strachu o hráčov život rozhodne opustiť *Candlekeep*, a utiecť na bezpečné miesto. V noci sú však prepadnutý skupinou banditov. *Gorion* je zabitý vodcom bandy po tom, ako odmietne vydať hráča do jeho rúk. Hráč sa nasledujúce ráno stretne s *Imoen*, ktorá ich sledovala po celý čas.

Do *Candlekeep* sa vrátiť nemôžu, a brány mesta *Baldur’s Gate* sú zatvorené kvôli obavám z nájazdu banditov. Hráč sa stretne s ďalšími dobrodruhmi, a spoločnými silami nájdu v baňu *Nashkel*. Práve tam koboldi znečisťujú železnú rudu chemikáliami, ktoré spôsobujú jej lámavosť. Skupina však nájde aj dokumenty naznačujúce súvislosť medzi záškodnými koboldmi a organizovanými skupinami lúpežníkov. Zdá sa, že existuje tajný tábor, odkiaľ sa koordinujú všetky prepady a lúpeže železa. V dokumentoch nájdu aj odkazy na tajomnú organizáciu, nazývanú *Železný trón* (*Iron Throne*), ktorá tieto aktivity organizuje a financuje. Pomaly ale isto preberá moc nad *Pobrežím mečov* zhromažďovaním kvalitného železa (zbraní) v lese *Cloakwood*. Zničením tejto základne sa vplyv banditov v okolí mesta *Baldur’s Gate* zoslabne natoľko, že vstup do mesta je znovu voľný. Hlavný stan *Železného trónu* je práve v tejto metropole, preto sa skupina vydá práve tam.

V samotnom meste sa hráč stretne s vojakom spoločenstva *Planúca päsť* (*Flaming Fist*), na žiadosť ktorého sa musí vrátiť do *Candlekeepu*, kde má zistiť podrobnosti o schôdzke vrchných predstaviteľov *Železného trónu*. Po návrate hráč zistí, že mesto v ktorom vyrastal sa celkom zmenilo. Účastníkov tajnej schôdzky nájdu mŕtvych, a z viacnásobnej vraždy obvinia práve hráča a jeho družinu. Tí utečú cez tunely rozprestierajúce sa pod mestom. Tu ich napádajú rôzne príšery a démoni, ktorí podľa všetkého čiastočne prevzali vládu nad mestom. Po návrate do *Baldur’s Gate* sa ich situácia ešte zhorší, keď družinu obvinia z vraždy predstaviteľa *Planúcej päste*. Až do vyriešenia celej záhady sa preto musia skrývať pre strážcami hliadkujúcimi v meste. 

V rozuzlení príbehu vysvitne, že za všetkým stojí osoba menom *Saverok*, a že organizácia *Železného trónu* bola len bábkou v jeho rukách. Vytváraním napätia, politického ako aj v dôsledku nedostatku surovín, medzi veľkomestom *Amn* na juhu a *Baldur’s Gate* chcel vyvolať ozbrojený konflikt obrovských rozmerov. Toto krviprelievanie by slúžilo na znovuzrodenie Pána Vrážd, hrôzostrašného *Bhaal*-a. Na konci hráč taktiež zistí, že on/ona a *Saverok* sú nevlastní súrodenci, *Bhaalove* deti. V poslednom boji *Saverok* a jeho velitelia zahynú, a týmto sa zažehná nebezpečenstvo vypuknutia vojny na *Pobreží mečov*.

V záverečnej animácii sa dozvedáme, že hoci niekoľko *Bhaalových* potomkov padlo v boji, mnohí z nich sú stále nažive. V budúcnosti je možné očakávať ďalšie ozbrojené konflikty medzi nimi o výsadu posledného dieťaťa, a to stať sa novým Pánom vrážd.

 Opis zápletky alebo rozuzlenia príbehu sa tu končí.

Ocenenia
--------

V roku 1999 bola nominovaná na cenu „Najlepší interaktívny produkt" na Golden Satellite Award.

Referencie
----------

*Tento článok je čiastočný alebo úplný preklad článku Baldur's Gate na anglickej Wikipédii (číslo revízie nebolo určené).*

Externé odkazy
--------------

* Oficiálna stránka BioWare Archivované 2007-07-02 na Wayback Machine
* GameRankings Archivované 2007-10-24 na Wayback Machine
* IMDb.com